google/wiki40b huggingface dataset:
Neon

Historie

Neon ble oppdaget i London av den skotske kjemikeren William Ramsay og den engelske kjemikeren Morris W. Travers i 1898, kort tid etter deres oppdagelse av krypton. Oppdagelsen av krypton var litt uventet, for de hadde regnet med å finne en edelgass som lå mellom helium og argon i periodesystemet. I et nytt forsøk avkjølte de argon til fast form, og varmet den langsomt opp igjen. Den første gassen som dampet av var neon, og de hadde funnet grunnstoffet de lette etter.
William Ramsay fikk i 1904 Nobelprisen i kjemi for sine oppdagelser av edelgassene.
Navnet neon kommer fra det greske ordet νέος (neos) som betyr ny.

Egenskaper

Neon er fargeløs og luktfri, og den nest letteste edelgassen. Den er ikke reaktiv og danner derfor ikke naturlige forbindelser med andre grunnstoff (neonforbindelser har vært skapt i laboratorier). Neon gir en klar rød-oransje farge når gassen blir eksitert av en elektrisk spenning. Flytende neon har en kjølekapasitet som er 40 ganger større  enn helium, og 3 ganger større enn hydrogen (per volumenhet). Neon er verken giftig eller miljøskadelig, men høye konsentrasjoner av neon i lukkede rom kan føre til kvelning, siden den fortrenger oksygenet i luften.

Isotoper

Naturlig forekommende neon består av 3 stabile isotoper: ²⁰Ne (90,48%), ²¹Ne (0,27%) og ²²Ne (9,25%). I tillegg er 16 kunstig fremstilte ustabile (og dermed radioaktive) isotoper kjent. De mest stabile av disse er ²⁴Ne med halveringstid 3,38 minutter, ²³Ne med halveringstid 37,24 sekunder, og ¹⁹Ne med halveringstid 17,22 sekunder. Alle de resterende isotopene har halveringstider kortere enn 2 sekunder, og de fleste kortere enn 0,5 sekunder.
CAS-nummer: 7440-01-9

Forekomst

Neon forekommer i ren form i atmosfæren i en konsentrasjon på omkring 0,0018%, noe som gjør den til et sjeldent grunnstoff på Jorden. I universet derimot, er neon det femte vanligste grunnstoffet, etter hydrogen, helium, oksygen og karbon.
Neon blir fremstilt ved fraksjonert destillasjon av luft og koster mellom 3 og 5 USD per liter.

Anvendelse

Neon er mest kjent for bruk i neonlys, som ofte blir brukt i reklameskilt og på fasader
som skal vekke oppsikt, slik som teater, kinobygg, kasino o.l. Gassen blir ionisert ved elektrisk spenning, og blir dermed elektrisk ledende. Strømmen som flyter gjennom gassen eksisterer neon-atomene, og når de faller tilbake til grunntilstanden sender de ut synlig lys.
Neon blir også brukt i gasslasere sammen med helium.
Jinyang

Jinyang (kinesisk: 金阳县; pinyin: Jīnyáng Xiàn) er et fylke i det autonome prefekturet Liangshan Yi i provinsen Sichuan i Folkerepublikken Kina.
I 1999 hadde fylket en befolkning på 133 471.
Furosemid

Virkning

Stoffet kalles et «loop diuretikum». Det virker i nyrene der ca. 180 liter filtrat per døgn fra blodet blir filtrert i «glomerulus» og pumpet tilbake i blodet i Henles sløyfe som er kanaler som går innover i nyren og til slutt tømmes i nyrebekkenet. Furosemid hindrer gjenoppsugingen av filtrat.
Furosemid brukes vanligvis for ødemer, som er væskeansamlinger i bena, i kroppen ellers og i lungene. Det brukes også ved nyresvikt og ved hypertensjon, høyt blodtrykk.

Bivirkninger

En vanlig bivirkning av furosemid er at mer kalium enn normalt forsvinner ut med urinen. For enkelte pasienter som bruker mye furosemid er det nødvendig å bruke tilskudd av Kalium, vanligvis i tablettform.

Andre forhold

Furosemid står på dopinglisten til WADA på grunn av mulighet for å tape vekt fort ved å redusere væskemengden i kroppen. Dette kan være ønskelig i idretter med vektklasser. Furosemid kan også brukes til å maskere annen bruk av dopingmidler.
Orla-prisen

Orla-prisen er en dansk litteraturpris for barne- og ungdomsbøker oppkalt etter hovedpersonen i Ole Lund Kirkegaards barnebok Orla Frøsnapper. Prisen ble utdelt første gang i 2005 og gis til årets beste utgivelser innenfor en rekke kategorier på bakgrunn av en internettavstemming for barn og unge. Inntil 2007 kunne man innenfor hver kategori stemme blant årets ti mestselgende utgivelser. Fra 2008 kunne der stemmes over seks titler i hver kategori, nominert av både barn og voksne og ut fra utlånsstatistikker fra biblioteker. Vinnerne finnes av barnejuryer i alle fire kategorier.
Bak prisen står Danmarks Radios Barne- & Ungdomsavdeling og kampanjen Læselyst, som gjennomføres av det danske Kulturdepartementet, Undervisningsdepartementet og Departementet for Familie- og Forbrukersaker. Dessuten deltar Forlæggerforeningen, Den danske Boghandlerforening, Danmarks Skolebibliotekarer, Bibliotekarforbundet og nettstedene Boggnasker.dk og Spørg Olivia.
Big Trouble in Little China

Handling

Jack Burton er en sleivete lastebilsjåfør som vikles inn i sin livs kamp når kompisens forlovede kidnappes på flyplassen hvor de står å venter på henne. Bortføringen leder dem til San Fransiscos Chinatown. Her må de i første omgang kjempe seg forbi ulike gjengmedlemmer med orientalsk kampsport som spesialitet. Deretter havner de ned i Chinatowns hemmelige undergrunn i en verden full av uhyggelige vesener som blir styrt av trollmannen Lo Pan. Burton og hans gjeng må gjennomgå ubeskrivelige redsler på sin fartsfylte ferd gjennom trollmannes ville verden for å redde jenta. Trollmannens plan er å gjøre henne til sin brud - og lykkes det vil han bli mektigere enn noen gang.

Anmelderne

Filmen har fått 78 % på Rotten Tomatoes. Den amerikanske filmkritikeren Roger Ebert gav den to av fire stjerner, mens Leonard Maltin gav den 1,5 av 4 stjerner.
Anmelderen i VG og Dagsavisen gav den terningkast tre, mens Dagbladet gav den fire.

Popularitet og økonomi

Filmen innbakte 11 millioner dollar på amerikansk kino, noe som ble ansett som skuffende siden produksjonskostnadene var på mellom 19 og 25 millioner dollar. Filmen ble imidlertid en stor suksess på leievideo.

Annet

Big Trouble in Little China var Carpenters siste høy-budsjett Hollywood-film. Hans skuffelser rundt de lave besøkstallene og Hollywood-miljøet gjorde at han gikk tilbake til å lage mindre kostbare Independent-film igjen.
Den var opprinnelig tiltenkt som en western, men det ble endret underveis.
VM i sjakk 1886

Bakgrunn for matchen

Etter at Zukertort hadde vunnet den store turneringen i London i 1883 med tre poeng forsprang til nr. to, Steinitz, ønsket sjakkverdenen å se en kamp mellom de to for å avgjøre, hvem der var den sterkeste. Inntil da hadde Steinitz vært dominerende og hadde blant annet vunnet en match mot Zukertort med 7 – 1 i 1872. I 1882 hadde han vunnet en turnering i Wien, hvor Zukertort ble nr. fire. Det tok allikevel sin tid å få avtalene på plass, men et samarbeide mellom sjakklubber i New York, St. Louis og New Orleans sikret at matchen kunne gjennomføres i 1886.

Styrkeforholdet før matchen

Steinitz hadde i en årrekke vært regnet for verdens sterkeste spiller, nærmere betegnet siden han slo Adolf Anderssen i en match i 1866. Men da Zukertort vant turneringen i Paris i 1878 og spesielt etter den overbevisende seieren i London 1883, var det mange som anså ham for å være uoffisiell verdensmester. Sjakkhistorikeren Edward Winter har funnet fire forskjellige versjoner av en historie om banketten etter London-turneringen, hvor det ble skålt for "verdens sterkeste sjakkspiller", og da reagerte de begge to.
Roa–Hønefosslinjen

Knutepunkt og godstrafikk

Roa og Hønefoss er viktige knutepunkt for jernbanen. På Roa er det bl.a. forbindelse til Oslo og Gjøvik, via Gjøvikbanen. På Hønefoss er der bl.a. forbindelse til Bergen med Bergensbanen og Hokksund / Drammen med Randsfjordbanen, som på sin side gir videre forbindelse til Oslo eller sørover via Sørlandsbanen eller Vestfoldbanen. I fremtiden vil etter planen Ringeriksbanen være ferdigbygd i 2024, som vil gi en direkteforbindelse mellom Hønefoss og Sandvika. Randsfjordbanen nord for Hokksund vil da miste persontrafikken, og bli en ren godsbane.
Can Tho-broen

Can Tho-broen (vietnamesisk: Cầu Cần Thơ) er en skråkabelbro i den selvstendige kommunen Can Tho i regionen Mekongdeltaetsør i Vietnam.
Broen krysser den store elven Bassac til provinsen Vinh Long. Broen har et spenn på 2750 meter, og er dermed den lengste skråkabelbroen i hele Sørøst-Asia. Broen er 26 meter bred og har en seilehøyde på 39 meter.

Konstruksjon

Byggingen av broen startet 25. september 2004 da daværende statsminister Phan Văn Khải tok det første spadetaket. Opprinnelig skulle broen åpnet i 2008, men den 26. september 2007 kollapset en del av broen. Dette førte til forsinkelser i byggeprosjektet, i tillegg til 52 døde og 140 skadede. Broen ble offisielt åpnet den 24. april 2010.
Frem til broens åpning var det stor båttrafikk over Bassac for å binde trafikken på hver side av elven sammen. Etter åpningen av broens fire kjørefelt kunne den overta det meste av denne båttrafikken. Broen er en av mange broer som skal bygges i Vietnam frem til år 2020 som skal krysse Bassac.
Finske mesterskap på skøyter sprint for damer

Finske mesterskap på skøyter sprint for damer er et finsk mesterskap i hurtigløp på skøyter, sprint, som har blitt arrangert årlig siden 1971 av det finske skøyteforbundet, Suomen Luisteluliitto.
Det enkelte mesterskapet arrangeres over to påfølgende dager. Hvor det gåes to 500 metere og to 1 000 metere med en 500 meter og en 1 000 meter hver dag. Mesterskapet har ved to anledninger første gangen i 1981 og den andre gangen i 1999 blitt arrangert i løpet av en konkurransedag sammenlagt over to distanser, en ganger 500 meter og en ganger 1 000 meter. 1989-mesterskapet ble avholdt som eget mesterskap uavhengig av herrenes mesterskap, og sprint-mesterskapet for 2014 var et kombinert stevne hvor det også ble kåret mestere for de kortere enkeltdistansene 500 meter, 1 000 meter og 1 500 meter.

Galleri

Årstallene viser til årstall for bilde.
Ford Escort (Kina)

Historie og linje

Ford hadde brukt eskortnavnet på tre tidligere billinjer; for det første på en variant av Ford Squire solgt i Storbritannia 1955 til 1961, deretter på den bedre kjente europeiske Ford Escort solgt fra 1968 til 2004, og den nordamerikanske Ford Escort solgt mellom 1980 og 2003.
I 2013 annonserte Ford sin intensjon om å gjenopplive "Escort" stemplet på det kinesiske markedet i 2014, med en kompakt utøvende bil basert på den nåværende Ford Focus Classic, selv en versjon av den andre generasjonen Ford Focus. Den kinesiske Escort skulle være den tekniske etterfølgeren til Focus Classic og posisjonert under den nåværende tredje generasjonen Ford Focus.
Toppdommere i ishockey

Liste over norske toppdommere i ishockey, GET-ligaen i Norge og administreres av Norges Ishockeyforbund.
Isognathus

Utseende

Ganske store (vingespenn 70-110 millimeter), kraftige, mørkt gråbrune svermere. Antennene er ganske spinkle. Bakkroppen har tverrbånd av lysere hår. Bakvingene er gulaktige med svart bakkant.
Larvene er ganske fargerike og har en lang pigg på det bakerste kroppsleddet. Puppene er også uvanlig fargerike.

Levevis

Larvene lever på planter i familien Apocynaceae.

Utbredelse

Slekten er utbredt i Mellom- og Sør-Amerika, med flest arter i Venezuela.
Macrodactylus

Utseende

Små til middelsstore (gjerne 8-13 millimeter), brunlige oldenborrer med lange bein. Kroppsformen er avlang, pronotum er mye smalere enn dekkvingene, som ikke dekker hele bakkroppen.

Levevis

De voksne billene finnes gjerne på blomster.

Utbredelse

Slekten er utbredt over hele Amerika, fra Argentina i sør til Canada i nord.
Ligga kraftverk

Ligga kraftverk er en demning med et vannkraftverk i Sverige. Den er anlagt i Luleälven i nordlige Sverige. Installert vannkrafteffekt er 343 MW.
Defensjonsskip

Defensjonsskip er handelsskip som stilles til kongens disposisjon og kan fungere som orlogsskip ved behov i en krisesituasjon eller i krig. Rederen eller parteierne kunne som motytelse få en pengepremie. Det var også utbredt at defensjonsskip ble undermålt, slik at skatter og avgifter ble lavere. Også tollfrihet for varer ble benyttet som gjenytelse.
18. mars 1776 kom det en kongelig forordning som medførte at bygging av defensjonsskip av godkjent type over 150 kommerselester ble betalt med en premie på 8 riksdaler pr. lest. Tilsvarende premie ble også gitt for mindre defensjonsskip.
Lamborghini Urraco

Populærkultur

En sort Urraco var med i en episode av BBC-programmet Top Gear i desember 2005. Superbilen ble kjøpt av James May, brukt, for ti tusen britiske pund, og var i forferdelig stand rent mekanisk. Til slutt brøt det elektriske anlegget fullstendig sammen, og bilen ble solgt til en forretning i London for fem tusen britiske pund.
Operation Grommet

Operation Grommet var en serie på 34 atomprøvesprengninger utført ved Nevada Test Site i 1971 og 1972, inkludert én i Alaska i 1971. Denne operasjonen var etterfølgeren til Operation Emery og forgjengeren til Operation Toggle.
En av disse testene var  Cannikin, den største underjordiske detonasjonen utført av USA, ved Amchitka, Alaska, den 6. november, med en sprengkraft «mindre enn 5 megatonn».
Heinrich Köhler

Bakgrunn

Heinrich Köhler ble født inn i en middelklassefamilie, og gikk etter skolegangen inn i tollvesenet. Det katolske foreningslivet i hans hjemby ble Köhlers inngang til politikken.

Politisk karrière

Köhler ble i 1911 medlem av byparlamentet i Karlsruhe og i 1913 i det badiske parlamentet. Fra 1913 til 1918 var han tollkommisær i Belgia. Mellom 1920 og 1927 hadde han flere ministerposter i republikken Badens regjering, og var dessuten statspresident.
Som Tysklands finansminister fra 1927, fortsatte Köhler sin forgjenger Reinholds sparepolitikk, men hans vurdering av konjunkturutviklingen viste seg å være for optimistisk. Forøvrig var landets evne til å betale krigserstatningene etter første verdenskrig det som preget Köhlers finanspolitikk. Hans reform av de offentlige lønninger førte til kontroverser med den amerikanske inspektør for nedbetaling av krigsgjelden, Parker Gilbert og dessuten med hans eget parti.
Etter avgangen som finansminister gikk Köhler samtidig ut av aktiv politikk og frasa seg gjenvalg til Riksdagen.
I 1945, under amerikansk okkupasjon, ble han i en periode leder av den sivile forvaltning av Baden, og var senere også finansminister og stedfortredende ministerpresident i den daværende delstaten.
Elderslie

Historie

Elderslie er Ach-na-Feàrna i skotsk-gælisk, men navnet kommer fra Alder lea, eller elloern på gammel-engelsk hvor «li» betyr «eng». Landsbyen ble grunnlagt i 1398, selv om det var bosetning i området lenge før den tid, som Eldersly. Timothy Ponts kart fra 1596 har merket stedet som Ellersley.
William Wallace monumentet ble avduket den 28. september 1912 av Sir Thomas Glen-Coats. Det ble formgitt av J. C. Murrey fra Westminster. Det er rundt 12 meter høyt og dens fundament er 7 meter over bakken. Hver eneste august måned blir «Wallace Day» arrangert med en marsj fra sentrum av Johnston til monumentet.
William Wallace ble født i Elderslie rundt 1271. En lokal legende om eiketreet «Wallace Oak» forteller at Wallace unngikk å bli fanget av engelskmennene ved å gjemme mer enn 100 av sine menn (!) i et gigantisk tre. Treet forfalt grunnet alder og suvernierjegere som fjernet barken. En avlegger fra et 300 år gamle Wallace barlind ble plantet på utsiden av den nye skotske parlamentsbygningen i Edinburgh.
I nærheten av vegen som går til Gleniffer Braes finnes større helleristninger med et antall sirkler og groper som kalles for «kopp-og-ring»-markeringer, ikke ulik tilsvarende som finnes på vestkysten i Norge. De antas å være minst 3000 år gamle og kan være symboler på velstand og mengde.
Kirsebærtreet blomstrer i mai

Kirsebærtreet blomstrer i mai er et skuespill av Arthur Johansen, utgitt i 1995. Stykket foregår i en japansk konsentrasjonsleir for allierte fanger i 1945. Stykket hadde urpremiere på Nationaltheatret i Oslo 18. mars 1995, som teatrets hovedmarkering av frigjøringsjubileet. Bjarte Hjelmeland spilte hovedrollen som den norske annenstyrmannen Roar Vik.
Edward Thorndike

Forskning

Thorndikes forskning med problembokser kom i gang fordi han var misfornøyd med teorier som henviser til hypotetiske hendelser, som for eksempel «innsikt», som forklaring på problemløsing:
"In the first place, most of the books do not give us a psychology, but rather a eulogy of animals. They have all been about animal intelligence, never about animal stupidity." (Animal Intelligence, 1911).
Ved å måle tiden kattene brukte for å komme seg ut hver gang de var boksene og fremstille disse i kurver, fikk Thorndike det han kalte «læringskurver». Han hevdet at hvis kattene fikk innsikt, ville tiden de brukte for å komme seg ut, brått bli kortere (noe som ville synes i læringskurvene). Men hvis de brukte en «prøve og feile»-metode, ville tiden gradvis bli kortere. Han fant at kattene konsekvent viste en gradvis læring. Thorndikes forskning inspirerte blant andre behavioristen John B. Watson (men Thorndike var selv ikke behaviorist). 
Thorndike introduserte begrepet “assosiasjon”. Han mente at forbindelsen mellom boksen og kattenes atferd ble «styrket» hver gang de kom seg ut. En sterk videreutvikling av disse teoriene finner man igjen i arbeidet til B.F. Skinner og hans formulering operant betinging.
Folkeavstemningen om EU-medlemskap i Kroatia 2012

Folkeavstemningen om EU-medlemskap i Kroatia 2012 var en folkeavstemning som fant sted den 22. januar 2012 i Kroatia. Folkeavstemning omhandlet hvorvidt landet skulle godkjenne medlemskapsavtalen 2011 eller ikke. Medlemskapsavtalen regulerer vilkårene for Kroatias tilslutning til Den europeiske union (EU). Omtrent to tredjedeler (66,27 %) av de stemmeberettigede stemte for medlemskap, mens en tredjedel (33,13 %) stemte imot. Valgdeltagelsen var på 43,51 %, noe som kan sammenlignes med en valgdeltagelse på drøyt 56 % i det kroatiske parlamentsvalget i 2011. Alle partiene i parlamentet gikk inn for et ja i folkeavstemningen.
Opinionsmålinger før folkeavstemningen pekte i retningen av at omtrent to tredjedeler ville stemme for medlemskapet, mens en tredjedel ville stemme imot. Fra regjeringens side var utenriks- og EU-minister Vesna Pusić hovedansvarig for folkeavstemningskampanjen.
De Dion-Bouton

De Dion-Bouton var et fransk bilmerke fra begynnelsen av 1900-tallet. Firmaet ble stiftet av Albert De Dion og Georges Bouton, som begynte å bygge dampdrevne biler i 1882. Disse bilen brukte et hjuloppheng på bakakselen oppkalt etter De Dion. Dette systemet brukes på noen kjøretøyer fremdeles, for eksempel Mowag Duro.
I 1895 begynte de å produsere bensinbiler med en liten ensylindret motor, kalt petite voiture. Selskapet begynte snart å produsere motorer for andre selskaper. Til slutt brukte over 150 andre selskaper motorene deres.
I 1900 var Dion-Bouton den største bilprodusenten i verden. Det året produserte selskapet 400 biler og 3 200 motorer. De var også først med en masseprodusert V8-motor, en enhet med 35 hestekrefter, i 1910.
Amicale De Dion-Bouton estimerer at det er rundt 1 000 biler av merket igjen i verden.
Bouton er også ansvarlig for å innføre tennpluggen slik vi kjenner den i dag, med gjenget stamme. Han resonnerte at et gnistgap, slik det er på tennpluggen, ville trenge vedlikehold og justering, og laget derfor tennpluggene slik at det var lette å demontere.
Carina Horn

Idrettskarriere

Horn deltok ved Afrikamesterskapet i friidrett 2010 i Nairobi, der hun løp 200 meter. Hun kvalifiserte seg til finalen, der hun løp på 24,04 og endte på 7.-plass. 
Ved VM i friidrett innendørs 2014 ble hun slått ut i semifinalen, med 20, beste tid. 
Hun vant 100 meter ved det sørafrikanske nasjonale mesterskapet i 2015. Hun deltok på 100 meter ved VM i friidrett 2015. Der løp hun på 11,15 semifinalen, som var 17. beste tid, og kvalifiserte seg ikke til finalen.

2016

Horn ble tok sølvmedalje på 100 meter under Afrikamesterskapet i friidrett 2016 i Durban i Sør-Afrika i 2016.
Sveriges geologiske undersøkelse

Historie

Sveriges geologiske undersøkelse ble opprettet nøyaktig en måned etter Norges geologiske undersøkelse, 6. mars 1858.
Kuniya Daini

Japans herrelandslag

Kuniya Daini spilte 44 landskamper for Japans herrelandslag.
Geoff Richardson

Biografi

Richardson startet sin musikalske karriere gjennom små spillejobber på gitar. Videre gikk han kunst– og musikklinjer ved Manchester College of Art and Design og Winchester School of Art, hvor han på sistnevnte skole dannet et band med venner som spilte coverlåter av både Caravan og King Crimson. Han ble først tatt opp som medlem av folkemusikkgruppa Spirogyra i 1972, men like etter ankomsten ble bandet oppløst noe som gjorde at Richardson ble arbeidsledig. Ved en tilfeldighet ble Spirogyras bassist Steve Borrill forespurt av Pye Hastings om å prøvespille som bassist i Caravan som erstatning for Steve Miller og Richard Sinclair, og ga samtidig beskjed om å ta med Richardson da han hørte at han var fiolinist.
På midten av 1970–tallet varierte han mellom banddeltakelse med Caravan og som hyppig brukt studiomusiker med blant andre Kevin Ayers, Café Jacques, Penguin Café Orchestra, The Buzzcocks og Captain Sensible. Han forlot Caravan i 1978, men var tilbake i en kort perioden mellom 1979–1981, hvor han blant annet spilte på utgivelsen The Album.
Richardson turnerte senere i karrieren med Murray Head, Penguin Cafe Orchestra og Bob Geldof. Han var også med på plateutgivelsene med Murray Head, inkludert Between Us (1979), Innocence (1993) og Pipe Dreams (1996) før han gikk nok en gang tilbake til Caravan i 1995. Av eget materialeutga han Viola Mon Amour i 1993, etterfulgt av de to utgivelsene Follow Your Heart (1995) and Poor Man's Rich Man (2000) sammen med Jim Leverton, som var hans kollega i Caravan.

1973–1991
Fjord1 Fylkesbaatane

Fjord1 Fylkesbaatane (tidligere rederiet Fylkesbaatane i Sogn og Fjordane) var et transportselskap i Sogn og Fjordane, Hordaland og Rogaland. Selskapet var en del av Fjord1-konsernet og drev ferge-, passasjerbåt- og godsbåttrafikk i Rogaland, Hordaland, og Sogn og Fjordane.

Fartøyer

Liste over Fjord1 sine ferjer.
Ypthimina

Utseende

Middelsstore, brune sommerfugler, vingene har som oftest øyeflekker. Undersiden er gjerne fint vatret.

Levevis

Artene lever på gressmark, gjerne forholdsvis høytliggende, og larvene utvikler seg på gress.

Utbredelse

Mange av artene lever i Afrika, men gruppen er også godt representert i Asia øst til Ny-Guinea og nord til det sørlige Sibir.
Pub

Pub, engelsk forkortelse for public house («offentlig hus»), er et serveringssted med skjenkebevilling for alkohol og enkle matretter. Puber som lokale samlingssteder for øldrikkende menn har lange tradisjoner i Storbritannia, der det er flere typer av puber. Den britiske pub-kulturen har blitt overført i ulike varianter til flere land, deriblant til Norge. Puber ble tidligere ofte kalt kro eller vertshus på norsk.
Ordet pub uttales ofte «pøbb» på norsk, en fornorsking av den standardbritiske uttalen som ligger nærmere «pabb». Språkrådet foreslo å stave ordet pøbb på norsk som en standardform, men det ble ikke gjennomført.
Don't Pass Me By

«Don't Pass Me By» er en sang som ble skrevet av Ringo Starr (kreditert Richard Starkey som er hans egentlige navn) som ble utgitt 22. november 1968 på dobbeltalbumet The Beatles (også kalt White Album) med The Beatles.
23. august 1963 annonserte Starr i et intervju med New Musical Express at han hadde laget en sang ved navn «Don't Pass Me By», men at hver gang han vil spille den for de andre i gruppen, begynner de bare å le av ham.
Innspillingen skjedde først fem år senere, nærmere bestemt 5./6. juni/12./22. juli 1968 i Abbey Road Studios. Starr spilte trommer, bjeller, piano og sang vokal. Paul McCartney bidro også med piano samt bassgitar. John Lennon og George Harrison deltok ikke på «Don't Pass Me By». Det gjorde derimot en felespiller ved navn Jack Fallon. Første innspillingsdag het sangen «Ringo's Tune (Untitled)», «Ringo's Tune (Untitled)», deretter «This Is Some Friendly»

Andre versjoner

Ringo Starr har gitt ut tre konsertversjoner av «Don't Pass Me By» etter at The Beatles ble oppløst: VH1 Storytellers (utgitt 1998) og Tour 2003 (utgitt 2004) Ringo Starr: Live at Soundstage (utgitt 2007)
The Georgia Satellites ga ut en coverversjon av «Don't Pass Me By» i 1988 på deres album Open All Night.